Meddelelse vedrørende en anmodning fra Den Russiske Føderation om adgang til at kunne drage fordel af de særlige ansporende ordninger til beskyttelse af arbejdstagernes rettigheder

(1999/C 218/02)

Kommissionen har modtaget en anmodning fra Den Russiske Føderation om i henhold til artikel 3 i Rådets forordning (EF) nr. 1154/98(1) at kunne drage fordel af de særlige ansporende ordninger til beskyttelse af arbejdstagernes rettigheder.

De særlige ansporende ordninger til beskyttelse af arbejdstagernes rettigheder tilstår lande, der reelt anvender ILO-bestemmelserne om frie fagforeninger og kollektive forhandlinger samt konventionen om mindstealder for adgang til beskæftigelse, supplerende fordele under det generelle toldpræferencesystem hvad angår visse industrivarer og landbrugsprodukter.

Betingelserne for anvendelsen af de særlige ansporende ordninger i artikel 7 i forordning (EF) nr. 3281/94(2) og (EF) nr. 1256/96(3) findes i afsnit I i forordning (EF) nr. 1154/98.

I henhold til artikel 3 i forordning (EF) nr. 1154/98 skal en anmodning om adgang til at drage fordel af de særlige ansporende ordninger indeholde:

- oplysninger om den nationale lovgivning, hvori substansen i ILO-konventionerne 87 og 98 vedrørende anvendelsen af principperne om retten til at organisere sig og føre kollektive forhandlinger og konvention 138 om mindstealderen for adgang til beskæftigelse er indeholdt. Lovgivningens fulde ordlyd skal vedlægges sammen med en autentisk oversættelse til et af Fællesskabets officielle sprog

- information om, hvilke foranstaltninger der er truffet med henblik på at gennemføre og håndhæve lovgivningen effektivt, eventuelle sektorbestemte begrænsninger i forbindelse med dens anvendelse, eventuelle overtrædelser samt en inddeling af disse overtrædelser efter sektor, og

- en forsikring om, at regeringen i det pågældende land påtager sig det fulde ansvar for håndhævelsen af de særlige ordninger og de administrative samarbejdsprocedurer.

Den 9. juni 1999 forelagde Den Russiske Føderations myndigheder kopier af den nationale lovgivning, hvori de ovennævnte konventioner er indarbejdet. Det drejer sig om:

For organisationsrettens vedkommende:

- Den Russiske Føderations forfatning

- føderal lov N 10-FZ om fagforeninger, deres rettigheder og sikring af deres virksomhed

- Den Russiske Føderations arbejdslov

- føderal lov N 7-FZ af 12. januar 1996 om ikke-udbyttegivende organisationer

- føderal lov N 82-FZ af 19. maj 1995 om offentlige foreninger.

Vedrørende principperne for retten til kollektive forhandlinger:

- Den Russiske Føderations forfatning

- føderal lov N 10-FZ om fagforeninger, deres rettigheder og sikring af deres virksomhed

- Den Russiske Føderations arbejdslov

- Den Russiske Føderations lov N 2490-1 af 11. marts 1992 om kollektive overenskomster og aftaler

- føderal lov N 175-FZ af 23. november 1995 om proceduren for bilæggelse af kollektive arbejdskonflikter

- føderal lov N 82-FZ af 19. maj 1995 om offentlige foreninger.

Vedrørende mindstealderen for adgang til beskæftigelse:

- Den Russiske Føderations arbejdslov.

Den Russiske Føderation informerede Kommissionen om de foranstaltninger, som den havde truffet med henblik på at gennemføre og håndhæve lovgivningen, ved brev af 9. juni 1999 (N 109). Der blev ikke oplyst noget om sektorbestemte begrænsninger eller overtrædelser.

Ved samme brev forpligtede Den Russiske Føderations regering sig til at tage det fulde ansvar for håndhævelsen af anvendelsen af de særlige ordninger og de administrative samarbejdsprocedurer.

Eventuelle bemærkninger vedrørende denne anmodning kan af fysiske eller juridiske personer med interesse i sagen inden for en frist på to måneder fra offentliggørelsen af denne meddelelse fremsendes til nedenstående adresse: Europa-Kommissionen

Generaldirektorat IB "Eksterne Forbindelser"

Afdeling IB.D.3

Kontor CHAR 6/157

Rue de la Loi/Wetstraat 200 B - 1040 Bruxelles/Brussel Fax (32-2) 299 10 47.

(1) EFT L 160 af 4.6.1998, s. 1.

(2) EFT L 348 af 31.12.1994, s. 1.

(3) EFT L 160 af 29.6.1996, s. 1.